Projekts

## **LATVIJAS REPUBLIKAS MINISTRU KABINETS**

2019.gada \_\_\_\_\_\_\_\_\_ Rīkojums Nr.\_\_\_\_\_\_

Rīgā (prot. Nr. .§)

**Par atļauju Viesturam Zepam savienot amatus**

1. Ministru kabinets (Brīvības bulvārī 36, Rīgā, LV-1050), izskatot Viestura Zepa iesniegumu ar lūgumu atļaut savienot Rīgas ostas valdes locekļa amatu ar Rīgas domes deputāta amatu, Rīgas Tehniskās universitātes lektora amatu, Banku augstskolas vieslektora amatu, Ventspils Augstskolas vieslektora amatu, partijas “Latvijas attīstībai” valdes locekļa amatu, partiju apvienības “Attīstībai/Par!” pārstāvju sapulces locekļa amatu, SIA “R&D Lab” valdes locekļa amatu un SIA “Recolo” padomes locekļa amatu (no 2019. gada marta), konstatēja:

1.1. likuma „Par interešu konflikta novēršanu valsts amatpersonu darbībā” (turpmāk – Likums) 4. panta 2.3 daļā ir noteikts, ka par valsts amatpersonām ir uzskatāmas arī personas, kuras ieņem ostas valdes locekļa amatu;

1.2. saskaņā ar Likuma 6. panta pirmo daļu valsts amatpersonai ir atļauts savienot valsts amatpersonas amatu ar citu amatu, uzņēmuma līguma vai pilnvarojuma izpildi, vai saimniecisko darbību individuālā komersanta statusā, vai reģistrējoties Valsts ieņēmumu dienestā kā saimnieciskās darbības veicējam saskaņā ar likumu "Par iedzīvotāju ienākuma nodokli", ja šajā Likumā vai citā normatīvajā aktā nav paredzēti valsts amatpersonas amata savienošanas ierobežojumi;

1.3. saskaņā ar Likuma 6. panta otro daļu, ja likumā nav noteikti stingrāki ierobežojumi, valsts amatpersonai, ievērojot šā likuma 7. panta otrajā, trešajā, ceturtajā, piektajā un sestajā daļā noteiktos speciālos amatu savienošanas ierobežojumus, ir atļauts savienot valsts amatpersonas amatu ne vairāk kā ar diviem citiem algotiem vai citādi atlīdzinātiem valsts amatpersonas amatiem vai amatiem citās publiskas personas institūcijās. Par šajā daļā minētajiem amatiem nav uzskatāms pedagoga, zinātnieka, ārsta, profesionāla sportista un radošais darbs. Šajā daļā minētā amatu savienošana pieļaujama, ja tā nerada interešu konfliktu, nav pretrunā ar valsts amatpersonai saistošām ētikas normām un nekaitē valsts amatpersonas tiešo pienākumu pildīšanai;

1.4. saskaņā ar likuma 8.1 panta trešo daļu valsts amatpersona, kura vēlas savienot valsts amatpersonas amatu ar citu amatu, un šāda amatu savienošana ir pieļaujama, saņemot amatpersonas (institūcijas) rakstveida atļauju, pirms amatu savienošanas (uzņēmuma līguma noslēgšanas vai pilnvarojuma uzņemšanās) uzsākšanas rakstveidā iesniedz minētajai amatpersonai (institūcijai) lūgumu atļaut savienot valsts amatpersonas amatu ar citu amatu.;

1.5. Ministru kabinets ir institūcija, kas saskaņā ar Likuma 8.1 panta pirmo daļu ir kompetenta sniegt atļauju savienot Rīgas ostas valdes locekļa amatu ar partijas “Latvijas attīstībai” valdes locekļa amatu, partiju apvienības “Attīstībai/Par!” pārstāvju sapulces locekļa amatu, SIA “R&D Lab” valdes locekļa amatu un SIA “Recolo” padomes locekļa amatu (no 2019. gada marta);

1.6. attiecībā uz Rīgas Tehniskās universitātes lektora amatu, Banku augstskolas vieslektora amatu un Ventspils Augstskolas vieslektora amatu nav nepieciešams saņemt kompetentās iestādes piekrišanu saskaņā ar likuma 6. panta otro daļu;

1.7. saskaņā ar Rīgas brīvostas likuma 2. pantu Rīgas brīvosta ir izveidota, lai veicinātu Latvijas līdzdalību starptautiskajā tirdzniecībā, investīciju piesaisti, ražošanas un pakalpojumu attīstību, kā arī jaunu darba vietu radīšanu. Rīgas ostas valdes locekļa pienākumi ir noteikti Likuma par ostām 7. pantā un Ministru kabineta 2012. gada 29. maija noteikumu Nr. 378 „Rīgas brīvostas pārvaldes nolikums” 33.punktā;

1.8. saskaņā ar likuma „Par pašvaldībām” 3. pantu vietējā pašvaldība ir vietējā pārvalde, kas ar pilsoņu vēlētas pārstāvniecības – domes – un tās izveidoto institūciju un iestāžu starpniecību nodrošina likumos noteikto funkciju, kā arī šajā likumā paredzētajā kārtībā Ministru kabineta doto uzdevumu un pašvaldības brīvprātīgo iniciatīvu izpildi, ievērojot valsts un attiecīgās administratīvās teritorijas iedzīvotāju intereses. Deputāta tiesības un pienākumi domes sēdēs un savā vēlēšanu apgabalā ir noteikti Republikas pilsētas domes un novada domes deputāta statusa likuma 5., 9. un 10. pantā;

1.9. SIA “R&D Lab” ir biznesa konsultāciju uzņēmums, kas sniedz konsultācijas komercdarbībā un vadībzinībās;

1.10. SIA “Recolo” sniedz konsultācijas komercdarbībā un vadībzinībās.

2. Izvērtējot Likuma par ostām 7. pantā, Rīgas brīvostas likuma 2. pantā un Ministru kabineta 2012. gada 29. maija noteikumu Nr. 378 "Rīgas brīvostas pārvaldes nolikums" 33.punktā minētās Rīgas ostas valdes funkcijas kopsakarā ar Viestura Zepa valdes locekļa amata pienākumiem, secināms, ka Rīgas ostas valdes locekļa amata savienošana ar partijas “Latvijas attīstībai” valdes locekļa amatu, partiju apvienības “Attīstībai/Par!” pārstāvju sapulces locekļa amatu, SIA “R&D Lab” valdes locekļa amatu un SIA “Recolo” padomes locekļa amatu (no 2019. gada marta) pati par sevi interešu konfliktu nerada, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

3. Atbilstoši Likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz kompetentās institūcijas doto atļauju savienot amatus, Viesturam Zepam ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Rīgas ostas valdes locekļa amatu, partijas “Latvijas attīstībai” valdes locekļa amatu, partiju apvienības “Attīstībai/Par!” pārstāvju sapulces locekļa amatu, SIA “R&D Lab” valdes locekļa amatu un SIA “Recolo” padomes locekļa amatu (no 2019. gada marta), pastāv iespēja, ka Viesturs Zeps var nonākt interešu konflikta situācijā.

4. Ievērojot minēto un pamatojoties uz likuma 8.1 panta piekto daļu, Ministru kabinets nolemj atļaut Viesturam Zepam savienot Rīgas ostas valdes locekļa amatu ar partijas “Latvijas attīstībai” valdes locekļa amatu, partiju apvienības “Attīstībai/Par!” pārstāvju sapulces locekļa amatu, SIA “R&D Lab” valdes locekļa amatu un SIA “Recolo” padomes locekļa amatu (no 2019. gada marta).

5. Šo rīkojumu saskaņā ar Administratīvā procesa likuma 76.panta otro daļu un 189.panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas oficiālajā izdevumā "Latvijas Vēstnesis", iesniedzot pieteikumu attiecīgajā tiesu namā pēc deklarētās dzīvesvietas vai nekustamā īpašuma atrašanās vietas adreses.

Ministru prezidents A. K. Kariņš

Vides aizsardzības un reģionālās attīstības

ministrs J. Pūce

Paipala, 67026527

[Olga.paipala@varam.gov.lv](mailto:Olga.paipala@varam.gov.lv)